钦定古今图书集成/明伦汇编/氏族典/第345卷 > 周本
## 钦定古今图书集成/明伦汇编/氏族典/第345卷 > 周本

按《十国春秋》，“吴周本，舒州宿松人，汉南郡太守瑜之
后。少孤贫，有膂力，常独格虎杀之。初为宣州节度使
赵锽将，勇冠军中。太祖既破锽，获本，释之，即隶帐下
为牙将。每奋跃先登，攻坚摧锋，蒙犯矢石，身无完肤，
战罢辄自烧铁烙其创，饮啖言笑自若。累迁至淮南
马步使。危全讽破，高祖用为信州刺史，后召入为雄”
武统军，俄出镇寿州，改德胜军节度使，后加安西大
将军、太尉、中书令。西平王本不知书，然能尊崇儒士，
遇僚属以礼，士民爱之。性朴拙，无他才，惟军旅之事
若生知者。齐王诰将受禅，徐玠、周宗等以本名位隆
重，讽使劝进。本已昏老，其少子弘祚惧家祸，代署表
上之。本初不知，犹谓所亲曰：“我受吴室厚恩老矣，复
能推戴异姓乎！”临川王濛既降爵为公，废居和州。闻
将传禅，乃杀监守者，与亲信两骑走诣本，本即欲出
见之，弘祚固执不可。本怒曰：“我家郎君也，奈何不使
我一见！”弘祚拒闭中门，令外执濛告之，濛遂诛死。本
随众至建康劝进，由是愧恨属疾，数月卒，年七十七，
谥曰恭烈。